Verslaafdes met kettings vasgebind by hospitaalArgieffoto. ‘n Groep mense, waaronder dwelmverslaafdes en sielsieke pasiënte wat met kettings vasgebind is, is uit ŉ kerkbeheerde hospitaal in Limpopo verwyder, het The Star Vrydag berig. Die polisie, maatskaplike werkers en beamptes van die Menseregtekommissie (MRK) het Woensdag ŉ klopjag uitgevoer op die Church of Christ Assemblies, wat ŉ geestesgesondheid en dwelmrehabilitasiesentrum in Moletjie Mabokelele bedryf. Toesighouers by die sentrum het aan owerhede gesê gebede, in plaas van medisyne, word daar gebruik om pasiënte te rehabiliteer. “Ons verbrand pille en sê vir hulle dat die woord van God hul medikasie is,” het hulle aangevoer. Victor Mavhidula, die bestuurder van die MRK in Limpopo, het gesê toestande by die hospitaal was haglik. “Van die pasiënte is soos diere behandel. Ons het mense gekry wat met kettings vasgebind is. Dit is iets wat teen ‘n mens se konstitusionele reg indruis,” het Mavhidula gesê. Van die pasiënte het ook kneusplekke op hul rûe gehad wat aandui dat hulle geslaan is. Adel van der Linde, ŉ woordvoerder van maatskaplike ontwikkeling, het gesê al die pasiënte is verwyder en onder observasie geplaas en na ŉ plek van veiligheid geneem. Een van die dwelmverslaafdes het gesê hy het nie omgegee om vasgeketting te word nie. “Hier sny hulle nie die bokant van ŉ boom af nie, hulle grawe diep om die wortels van ons nyaope-drange deur gebed te verwyder,” het die 25-jarige pasiënt gesê. – SAPA